
Amatőr oszcilloszkópok evolúciója

„Az elektronikus áramkörökben zajló folyamatok csak igen szélsőséges esetekben láthatók, s ha a halványan fölszálló füstcsík csalhatatlanul jelzi is, hogy az elektronok tévutakon kóborólnak, e jelenség korántsem tekinthető egzakt mérésnek.”
Az idézet György István és Kádár Péter 1979-ben közölt N-313-as oszcilloszkóppal foglalkozó cikksorozatának bevezetéséből származik. Mindamellett, hogy figyelemfelkeltő pár sor, szellemesen összefoglalja a mérésügy fontosságát a villamostechnika területén.
Az emberi civilizációk történelmi fejlődése során folyamatosan érzékelhető a természetes igény, hogy minél pontosabb ismereteket szerezzünk magunkról és a körülöttünk létező világról. Jó pédák az idő, távolság, tömeg, hőmérséklet és az összes további mennyiség, amely mérésével az ősi korok embere foglalkozott, elősegítve a társadalmi előrehaladást.
Az elektromosság megkérdőjelezhetetlen tartóoszlopa jelenlegi társadalmunknak. Legtöbben (a modern oktatási rendszerekben) 7.-8. osztályos fizika óránkon találkoztunk ezzel a tudományággal, ahol a szaktanár egy rongy és egy rúd összedörzsölésével szemléltette a statikus elektromosság jelenségét a tanulóknak.
E tudományterület rejtelmeinek felfedezését a 18.-19. század kutatóinak tulajdonítjuk. Nekik adhatott ihletet Benjamin Franklin állítólagos kísérlete, mely során viharban sárkányt reptetve próbálta a villámcsapás töltését megállapítani, hiszen felismerte, hogy a korábban ismertetett kísérlet és a villámcsapás alapjaiban véve hasonló jelenségek. Annak ellenére, hogy próbálkozása nagy valószínűséggel csak egy jól hangzó legenda, mégis elindíthatta a kor tudósait a villamosság vizsgálatának irányába. 1780-as években Luigi Galvani feljegyezte az elektromosság biológiai hatásait, mely hatásásra Alessandro Volta megalkotta az elektromos áram elméletét és létrehozta az első galvánelemet. Ampère és Ohm munkája további ismeretekhez juttatta a tudományos világot, Michael Faraday kísérleti eredményei pedig lehetővé tette a villamosság gyakorlati alkalmazását. A tudományterület további fejlődését méltán híres kutatók (a teljesség igénye nélkül), Tesla, Edison, Siemens vagy éppen Jedlik Ányos garantálták.
Munkánk célja, hogy bemutassuk a „hétköznapi”, hobbielektronika után érdeklődő amatőrök számára elérhető oszcilloszkópok történelmi fejlődését, egy 1970-es években forgalmazott műszeren keresztül, egy, a jelenkorban elérhető, belépő szintű oszcilloszkópot, annak működését és a továbbfejlesztésében rejlő potenciálokat.



